În cursul acestei săptămâni, OCDE a aprobat primul Aviz Formal, ca urmare a evaluării României în cadrul Comitetului Înalților Funcţionari pentru Buget, informează Ministerul Finanţelor într-un comunicat.
În 2024 s-au împlinit 20 de ani de când România și-a depus oficial candidatura pentru a face parte din clubul select al țărilor membre ale Organizației pentru Cooperare și Dezvoltare Economică (OCDE). Vorbim de două decenii fără progres.
Pe 25 ianuarie 2022, Consiliul Organizației pentru Cooperare și Dezvoltare Economică a decis deschiderea negocierilor de aderare cu România. Alături de țara noastră, decizia de deschidere a negocierilor a mai vizat Argentina, Brazilia, Bulgaria, Croația și Peru.
Acum, la mai bine de doi ani distanță, OCDE ne dă o rază de speranță. În această săptămână, OCDE a aprobat primul Aviz Formal în cadrul unui comitet sectorial. Ministerul Finanțelor, în calitate de punct focal pentru Comitetul Înalților Funcționari pentru Buget obține astfel, primul Aviz Formal din cadrul procesului de aderare a României la OCDE.
Țara noastră a fost evaluată în cadrul Comitetului Înalților Funcționari pentru Buget la data de 19 decembrie 2023. "Suntem pe deplin implicați în procesul de aderare, tratăm fiecare etapă cu maximă seriozitate și suntem dornici să colaborăm cu experții OCDE pentru a ne alinia la cele mai bune politici și practici OCDE", a declarat secretarul de stat în Ministerul Finanțelor, Carmen Moraru.
În prezent, OCDE are 38 membri, din care 23 sunt state europene. Țările din organizație deţin peste 70% din producţia şi comerţul global şi 90% din nivelul mondial al investiţiilor străine directe.
Ministerul Finanțelor anunță că avizul din această săptămână are la bază cele 4 principii cheie care ghidează evaluarea statelor candidate în cadrul Comitetului SBO:
Anul trecut, premierul Marcel Ciolacu spunea că "obținerea statutului de membru al OCDE rămâne un obiectiv strategic, cel mai important după aderarea la NATO și la UE, împărtășit și asumat de întreaga clasă politică, indiferent de schimbările de la conducerea Guvernului".
Pentru România, intrarea în OCDE înseamnă, în primul rând, șansa pentru profesionalizarea administrației publice, un obiectiv dorit de toată lumea. În al doilea rând, o creștere a transparenței, prin baze de date mai bine făcute și în mult mai multe domenii.
O credibilitate în plus pentru investiții străine și pentru economia românească. Poate cel mai vizibil avantaj pentru populație îl prezintă creșterea ratingului de țară.
Organizația lucrează alături de anumite state pentru a le ajuta să se apropie de standardele OCDE. Sunt oferite recomandări de politici publice și susținute reformele în domenii precum integritate, lupta împotriva corupției, guvernanță, stat de drept, investiții, mediu de afaceri.